《登龙光塔》
清代·顾熙

嵯峨望弥上，面削午影圆。四角撑晴空，绝蹬凝青烟。

有时吐光怪，飞鸟不敢前。摄衣上层梯，足底云雾穿。

绝顶一以眺，吴会正茫然。五湖烟景阔，诸山何连绵。

白云滃然来，荡胸洗尘缘。铃声乱鸟语，松涛惊鹤眠。

清景难尽摩，飘飘欲登仙。

作者简介：顾熙，字玉田，号春台，诸生，清无锡人。教书为生，存年七十五岁。